《念奴娇 破龙涧西上，一带乱石纵横可爱，用前韵》
清代·王策

深岩千载，有青猿苍玃，化为异物。不受秦鞭驱入海，阻险凭幽坚壁。

离立排云，玲珑削玉，坚瘦欺冰雪。真当投拜，丈人山水之杰。

绝类司马文章，雄深苍秀，万态凌空发。艮岳平泉奇丽质，总逐莺花同灭。

争似空山，天然颓放，古藓披苍发。沈吟坐久，松梢推起清月。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。